FSMART เมินกระแสข่าวลบ โชว์ตัวเลขกำไร Q2 โต 43% ใจดีแจกปันผล 0.17 บ./หุ้น
FSMART เมินกระแสข่าวลบ โชว์ตัวเลขกำไร Q2/59 โต 43% มาที่ 95.16 ลบ. จากปีก่อนกำไร 66.63 ลบ. หลังยอดเติมเงินผ่านตู้บุญเติมพุ่ง ขณะที่ช่วง 6 เดือนแรกมีกำไร 183.09 ลบ. เพิ่มขึ้น 48% จากปีก่อนมีกำไร 124.06 ลบ. ใจดีแจกปันผล 0.17 บ./หุ้น XD 22 ส.ค.59 กำหนดจ่ายปันผล 9 ก.ย.นี้
11 ส.ค. 2559

บริษัท ฟอร์ท สมาร์ท เซอร์วิส จำกัด (มหาชน) หรือ FSMART รายงานผลการดำเนินงานไตรมาส 2/59 สิ้นสุดวันที่ 30 มิ.ย.59มีกำไรสุทธิ 95.16 ล้านบาท หรือมีกำไรสุทธิ  0.12 บาทต่อหุ้น เพิ่มขึ้น 43% จากช่วงเดียวกันของปีก่อนที่มีกำไรสุทธิ 66.63 ล้านบาท หรือมีกำไรสุทธิ 0.08 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้นเนื่องจากมูลค่าเติมเงินรวมผ่าน “ตู้บุญเติม” เพิ่มขึ้นเท่ากับ 5,332 ล้านบาท หมายเลขผู้ใช้งานเพิ่มขึ้นเท่ากับ 20 ล้านเลขหมาย และมียอดการใช้บริการเพิ่มขึ้นกว่า 1.6 ล้านรายการต่อวัน
อย่างไรก็ตาม ผลการดำเนินงานช่วง 6 เดือนแรกมีกำไรสุทธิ 183.09 ล้านบาท หรือ 0.23 บาทต่อหุ้น เพิ่มขึ้น 48% จากช่วงเดียวกันของปีก่อนที่มีกำไรสุทธิ 124.06 ล้านบาท หรือ 0.16 บาทต่อหุ้น
นอกจากนี้ ได้ประกาศจ่ายปันผลงวดดำเนินงานวันที่ 1 ม.ค. 2559 ถึงวันที่ 30 มิ.ย. 2559 เป็นเงินสดจำนวน 0.17 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 22 ส.ค. 2559 และกำหนดจ่ายเงินปันผลในวันที่ 9 ก.ย. 2559